Съгласно чл. 26, ал. 2, ал. 3 и ал. 4, изречение първо от Закона за нормативните актове, чрез публикуване на настоящия проект на Дългосрочна програма за насърчаване използването на енергия от възобновяеми енергийни източници и биогорива на Община Криводол за периода 2023 – 2033 г., на заинтересованите се предоставя 30-дневен срок на предложения и становища по предложения проект.

Проектът, заедно с мотивите се публикува на основание чл. 26, ал. 3 от Закона за

нормативните актове и във връзка с чл. 77 от Административнопроцесуалния кодекс.

Предложения и становища могат да бъдат депозирани в Община Криводол - Център за административно обслужване, находящ се в гр. Криводол, ул. „Освобождение” № 13 или на е-mail: krivodol@mbox.is-bg.net

***Дата на откриване: 29.09.2023 г.***

***Дата на закриване: 29.10.2023 г.***

***Целева група: всички заинтересовани***

**МОТИВИ ЗА ПРИЕМАНЕ**

**на Дългосрочна програма за насърчаване използването на енергия от възобновяеми енергийни източници и биогорива на Община Криводол за периода 2023 – 2033 г.**

**1.Причини, които налагат приемане на програмата:**

Производството на енергия от възобновяеми енергийни източници – слънце, вятър, вода, биомаса и др. има много екологични и икономически предимства. То не само ще доведе до повишаване на сигурността на енергийните доставки чрез понижаване на зависимостта от вноса на нефт и газ, но и до намаляване на отрицателното влияние върху околната среда, чрез редуциране на въглеродните емисии и емисиите на парникови газове.

Дългосрочната програма за насърчаване използването на енергия от възобновяеми източници и биогорива на Община Криводол за периода 2023-2033 г. е разработена съгласно изискванията на чл. 10, ал. 1 и ал. 2 от Закона за енергията от възобновяеми източници (ЗЕВИ) в съответствие с Интегрирания план в областта на енергетиката и климата на Република България и Указанията на Агенцията за устойчиво енергийно развитие. В съответствие с чл. 9 от ЗЕВИ се одобрява и приема от Общински съвет – Криводол по предложение на кмета на общината.

Широкото използване на възобновяемите източници (ВИ) е сред приоритетите в енергийната политика на страната ни и кореспондира с целите в новата енергийна политика на ЕС. Произведената енергия от ВИ е важен показател за конкурентоспособността и енергийната независимост на националната икономика. Националният принос към целта на ЕС за 2030 г. за възобновяема енергия е посочен в Националния план на България в областта на енергетиката и климата, като делът на възобновяемата енергия се определя на 27,09 % от брутното крайно потребление на енергия до 2030 г.

**2.Целите, които се поставят:**

Стратегическата цел на дългосрочната програма за насърчаване използването на ВЕИ и биогорива е нарастване дела на енергията от възобновяеми източници и биогорива, чрез развитие и прилагане на нови технологии за постигане на модерна и устойчива енергетика в Община Криводол.

Главната стратегическа цел предопределя нова енергийна политика на Община Криводол, основана на два основни приоритета:

Приоритет 1: Използване на местните енергийни ресурси за повишаване дела на възобновяемите източници в брутното крайно потребление на енергия.

Приоритет 2: Насърчаване използването на енергия от възобновяеми източници за подобряване на средата за живот и труд в общината.

Специфични цели на програмата:

1. Стимулиране на нисковъглеродно развитие на икономиката, чрез търсенето, производството и потреблението на енергия от ВЕИ и биогорива.

2. Гарантиране на енергия на достъпни цени за всички потребители и повишаване на енергийната сигурност.

3. Балансирано оползотворяване на местния потенциал от възобновяеми енергийни източници за намаляване на вредните емисии в атмосферата и опазване на околната среда.

**3. Очаквани резултати от прилагането:**

Целевият резултат от изпълнението на програмите е:

- намаляване на потреблението на енергия от конвенционални горива и енергия на територията на общината;

- повишаване сигурността на енергийните доставки;

- повишаване на трудовата заетост на територията на общината;

- намаляване на вредните емисии в атмосферния въздух;

- повишаване на благосъстоянието и намаляването риска за здравето на населението.

Изпълнението на настоящата Програма ще доведе до:

 - институционална координация при решаване на проблемите по насърчаване използването на възобновяеми източници

- балансиране на икономическите, екологичните и социални аспекти при усвояване потенциала на енергията от възобновяеми източници

- подобряване информираността на населението и изграждане на общинска информационна система в общината за използването на енергията от ВИ.

**4. Финансови средства, необходими за прилагането:**

Източниците на финансиране са описани в Дългосрочната програма за насърчаване използването на енергия от възобновяеми енергийни източници и биогорива на Община Криводол за периода 2023 – 2033 г.: Държавни субсидии – републикански бюджет; общински бюджет; собствени средства на заинтересованите лица; договори с гарантиран резултат; публично частно партньорство; финансиране по Оперативни програми; финансови схеми по Национални и европейски програми; кредити с грантове по специализираните кредитни линии и др.

Общината може да кандидатства за финансиране на инвестиционните инициативи по действащите оперативни програми.

Програмата има отворен характер и в целия си срок на действие ще се усъвършенства, допълва и променя в зависимост от новопостъпилите данни, обстоятелства, инвестиционни намерения и финансови възможности.

**5. Анализ за съответствие с правото на Европейския съюз.**

Настоящата програма е създадена в съответствие с европейското и българско законодателство и не противоречи на норми от по-висока степен.

**6. Правни основания.**

Чл. 21, ал. 1, т.12 от ЗМСМА, чл. 10, ал. 1, ал. 2 от ЗЕВИ.